与李叔成张德机高士敏游虎丘寺乃以游虎丘寺为韵得游字
王恒 (Yuan)
翩翩佳公子，不与浊世流。皦如云间翮，清唳鸣高秋。摛辞动遐想，洒翰与谁俦。挟我出城郭，胜集云岩幽。维时孟夏月，草木皆和柔。览观天地间，物物各有由。吾生适意尔，馀外非所求。风尘幸无事，聊可以优游。振衣千丈泉，矫首百尺楼。凭君记岁月，更约重来游。